**Aiškinamasis raštas**

**PRIE TARYBOS SPRENDIMO PROJEKTO** „**DĖL KLAIPĖDOS MIESTO SAVIVALDYBĖS TARYBOS 2011 M. LAPKRIČIO 24 D. SPRENDIMO NR. T2-370 „DĖL KLAIPĖDOS MIESTO SAVIVALDYBĖS KOMUNALINIŲ ATLIEKŲ TVARKYMO TAISYKLIŲ PATVIRTINIMO“ PAKEITIMO“**

**1. Sprendimo projekto esmė, tikslai ir uždaviniai.**

Šio sprendimo projekto tikslas – pakeisti Klaipėdos miesto savivaldybės komunalinių atliekų tvarkymo taisykles (toliau – Taisykles), atsižvelgiant į naujas atliekų tvarkymą reglamentuojančių teisės aktų nuostatas bei sureguliuoti Taisyklių reglamentavimą pagal neaiškumus, atsirandančius taikant šių Taisyklių reikalavimus praktikoje.

**2. Projekto rengimo priežastys ir kuo remiantis parengtas sprendimo projektas.**

Planuojama, kad 2019 m. balandžio – liepos mėn. Klaipėdos miesto individualių namų gyventojams bus išdalinta 3600 vnt. 240 l talpos individualių žaliųjų atliekų surinkimo konteinerių, dėl to jiems pasikeis žaliųjų atliekų surinkimo tvarka. Iki šiol žaliąsias atliekas gyventojai išrūšiuodavo ir palikdavo plastikiniuose maišuose prie atliekų konteinerių. Išdalinus konteinerius žaliosios atliekos plastikiniuose maišuose nebus surenkamos. Pereinama prie ekologiškesnės ir tvarkingesnės rūšiavimo formos. Į žaliųjų atliekų konteinerius bus galima mesti ne tik lapus, žolę, sugedusius vaisius, susmulkintas šakas, bet virtuvėje susidarančias žaliąsias neapdorotas vaisių, daržovių bei kt. atliekas.

**3. Kokių rezultatų laukiama.**

Pakeitus Taisykles, jos atitiks Aplinkos ministro 2012 m. spalio 23 d. įsakymu Nr. D1-857 patvirtintus Minimalius komunalinių atliekų tvarkymo paslaugos kokybės reikalavimus, bus sudarytos tinkamos teisinės prielaidos visuotinai ir kokybiškai, prieinamai (įperkamai) komunalinių atliekų tvarkymo paslaugai, bus sureguliuoti Taisyklių taikymo praktikoje kilę nesklandumai.

**4. Sprendimo projekto rengimo metu gauti specialistų vertinimai.**

Sprendimo projektas derintas su Savivaldybės administracijos bei Klaipėdos regiono atliekų tvarkymo centro specialistais.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Papildomas lėšų poreikis sprendimo projektui įgyvendinti nereikalingas.

**7. Galimos teigiamos ir neigiamos sprendimo priėmimo pasekmės.**

Priėmus šį sprendimo projektą, Taisyklės atitiks atliekų tvarkymą reglamentuojančių teisės aktų nuostatas, bus ekologiškesnis ir tvarkingesnis žaliųjų atliekų surinkimas ir tvarkymas bei suteikta galimybė atliekų turėtojams dalinai rūšiuoti maisto atliekas.

Neigiamų pasekmių nenumatoma.

Aplinkos kokybės skyriaus vedėja Rasa Jievaitienė